《子清弟赴丹阳赋古调饯之》
宋代·李洪

酌君以乌程若下之酒，赠君以鲁山于蒍之声。
酒以惜在原兄弟之别，歌以见爱民父母之情。
大江襟喉城铁甕，万旅连营地势重。
天弧北射扫欃枪，云阳健令时方用。
从官四十腰铜章，莱衣弄孙娱高堂。
未妨朿湿先驭吏，立去败群如牧羊。
茧丝保障优租赋，瓯窭污邪饱禾黍。
冠盖使客应荐贤，不日姓名彻当宁。
索别作恶殊匆匆，呻吟病卧号秋蛩。
松竹读书得新句，缄题数寄北来鸿。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。